## Educació planteja mesures per a l’alumnat de 2n de Batxillerat afectat per la DANA que es presente a la Prova d’Accés a la Universitat

*** Es permet substituir hores de tutoria i de l’assignatura optativa per matèries que siguen objecte d’examen en esta prova
* A finals de novembre es reunix la Comissió Gestora de la PAU per a estudiar diferents mesures proposades per Conselleria**

La Conselleria d’Educació, Cultura, Universitats i Ocupació ha enviat una circular amb instruccions per a l’adaptació de programació, avaluació i acompanyament de l’alumnat als centres de la província de València que reprenen activitat després de la DANA en la qual s’inclouen mesures per a l’alumnat que este curs fa la Prova d’Accés a la Universitat.

Estes mesures estan dirigides per a alumnat de 2n de Batxillerat dels centres desplaçats i acollidors, així com els centres que hagen vist suspesa l’activitat lectiva durant un període superior a dos setmanes.

D’esta manera, des de Conselleria d’Educació, es permet que els centres, fent ús de la seua autonomia, puguen flexibilitzar l’horari lectiu del segon curs de Batxillerat. Per a fer-ho, els centres podran efectuar ampliacions de l’horari lectiu, sempre que la dotació de plantilla ho permeta i el professorat no supere la jornada lectiva setmanal establida en la normativa vigent.

Així mateix, es permet a estos centres que substituïsquen l’hora lectiva setmanal dedicada a tutoria i una de les quatre hores lectives de la matèria optativa per hores lectives de matèries comunes i de modalitat que vagen a ser objecte d’examen a la PAU, sempre que esta substitució no implique superar el temps efectiu de docència que correspondria a cada matèria al llarg del curs acadèmic.

Les mesures de flexibilització que adopten els centres hauran de ser comunicades per la direcció del centre i disposar del vistiplau de la Inspecció d’Educació.

D’altra banda, a finals de novembre es reunirà la Comissió Gestora de la PAU per a estudiar diferents mesures plantejades per la Conselleria d’Educació per a estos estudiants de 2n de Batxillerat, tant d’instituts públics com de centres concertats i privats de les zones afectades per la DANA.

Fecha: 12/11/2024